ВЕЋУ ЗА СТУДИЈЕ ПРИ УНИВЕРЗИТЕТУ
УНИВЕРЗИТЕТА У БЕОГРАДУ

ПРИЈАВА ТЕМЕ ЗА ИЗРАДУ МАСТЕР РАДА

Обраћам се Већу за мултидисциплинарне студије Универзитета у Београду са молбом да ми се, као студенту мастер академских студија:

РАЧУНАРСТВО У ДРУШТВЕНИМ НАУКАМА

одобри израда мастер  рада.

Наслов тезе:
Компаративна анализа лингвистичких и стилистичких разлика у књижевним часописима из предратног и послератног периода у 20. веку
Научни циљеви истраживања:
Фокус овог истраживања је компаративна анализа стилских разлика у књижевним часописима Дело и Наша књижевност, које припадају пред- и послератној периодици 20. века. Прву половину 20. века је обележио период огромних социоекономских и културолошких прекретница, које су биле директна последица два светска рата и њихових исхода у свету. Ове промене, заједно уз идеолошке утицаје који формирају културну сцену једне земље, довеле су до нових правила у књижевном и новинском стилу.  
Само истраживање је усмерено на уочавање морфосинтаксичке сложености и стилских карактеристика које се јављају у историјским корпусима из наведених периода, заједно уз анализу текстуалне метрике и сентимента. Анализа се, између осталог, фокусира на процену евалуативног језика, односно учесталости прилога и придева са негативном вредношћу, као и еволуцију степена лексичке разноврсности кроз раздобља. Међусобно поређење ових извора ствара погодан терен за испитивање и боље разумевање изненадних промена у стилу књижевне периодике под утицајем времена и социоекономских околности.

Научни циљеви овог рада могу да се поделе на неколико аспеката. Пре свега, циљ овог истраживања је да, користећи методе oбраде природног језика (ОПЈ), открије суптилне, али статистички мерљиве параметре у новинском језику. На тај начин се долази до закључака о језику који је био изражен у датом временском раздобљу, сагледавајући управо његов сопствени историјски контекст кроз комбинацију две призме: квантитативне лингвистике и дигиталне хуманистике. Мултидисциплинарност ове теме ће бити значајна и за многобројне лингвисте и србисте у нашој научној заједници. Они ће имати прилику да користе резултате овог истраживања као извор за боље разумевање дијахронијског развоја српског језичког стандарда. Даље, истраживачи који се баве рачунарском лингвистиком ће добити бољи увид у предуслове за унапређење и тестирање ОПЈ модела на српским историјским корпусима. Такође, овај вид анализе корпуса може да значи и другим припадницима академских кругова који се баве хуманистичким наукама. Резултат идеолошких трансформација кроз дискурс може да пружи значајан истраживачки материјал из угла социологије и историје.
Сврха истраживања:
Испитивање ове теме пружа потенцијал за доследну анализу разноликих језичких одлика које се биле под утицајем друштвених промена. Самим тим, управо алати обраде природног језика могу да се искористе на дигитализованим историјским грађама, нарочито због интересантних и суптилних увида у језичке нијансе, до којих можда не бисмо могли да стигнемо без рачунарске обраде. Узевши у обзир да су и Дело и Наша књижевност део нашег културно-језичког наслеђа, њихова квантитативна анализа може да прикаже еволуцију новинског стила, као и да одговори на питања везана за наглу или постепену језичку промену, стандардизацију језика и варијације у новинском стилу. Даље, жеља за очувањем српског језика и културног наслеђа, подстакнута његовом дигитализацијом, оправдава упуштање у анализу која ће потенцијално отворити нова интригантна истраживачка питања и бити корисна у даљим изучавањима рачунарског корпуса.


Предмет рада:
Предмет овог рада је компаративна анализа два југословенска новинска листа, Дело и Наша књижевност, који поседују значајну историјску вредност и осликавају језичку еволуцију новинског стила у 20. веку. Са једне стране, часопис Дело је била радикалска публикација за науку, књижевност и друштвени живот, која је основана 1894. године у Београду. Нови бројеви Дела су излазили у месечним интервалима до 1899. године, а затим након трогодишње паузе опет од 1902. до нагле обуставе која је била подстакнута ратним околностима, 1915. године. Насупрот њему, Наша књижевност је пример послератног књижевног листа који је основан у јануару 1946. године. Ове књижевне новине су се бавиле објављивањем књижевних критика и есеја различитих југословенских писаца, као што су Иво Андрић, Исидора Секулић или Бранко Ћопић. Поред домаће литературе, сам лист је поседовао и чланке о актуелним збивањима на светској књижевној сцени. Овај временски и идеолошки дисконтинуитет између два часописа представља идеалан терен за испитивање трансформације језичког израза.
Иако постоје истраживања на тему дигитализованих историјских текстова на различитим језицима, ова два корпуса нису до сад била предмет мултидисциплинарног истраживања из перспективе рачунарске лингвистике. Самим тим, испитивањем метрика, као и различитих стилских и лингвистичких карактеристика, можемо да дођемо до конкретних параметара, који ће нам послужити за формирање објективних закључака о предмету овог рада. Обрада природног језика на овај начин постаје вредна метода, која уз помоћ својих алата смањује субјективност у структуралној анализи језика.
Ово истраживање неће обухватати искључиво компаративну анализу стилских и синтаксичких разлика у текстовима, већ и изучавање мере у којој обрада природног језика може да открије језичке сличности и разлике које се јављају у књижевним часописима. Упркос томе што је пораст дигитализације довео до све чешћег пребацивања и чувања старих текстова у овом формату, и даље постоји мала заступљеност када је у питању примењивање квантитативних аналитичких метода на  дигиталне историјске изворе у српском језику. Управо због тога што постоји врло мали број истраживања који проучавају српску периодику кроз призму рачунарске лингвистике, овај истраживачки рад садржи потенцијал да подстакне даље развијање дискурса на тему дигитализације језика са мањим бројем говорника и обраде њихових карактеристика.
У складу са наведеним, формулисана су следећа истраживачка питања:
1. Које су специфичне језичке и стилске карактеристике које се јављају у анализираним одломцима из предратног књижевног часописа Дело и послератног књижевног часописа Наша књижевност?
2. Да ли постоји уочљива статистичка значајна разлика између ова два часописа када су у питању синтаксички аспекти, евалуативни језик и лексичка разноврсност?
3. Уколико се могу идентификовати тематске структуре, да ли постоје одређене теме које су конзистентно заједничке за ова два часописа?
4. Да ли је богатство лексике доживело трансформацију у току ова два временска периода? До које мере је дошло до стандардизације или веће приступачности језика?
5. Да ли методе обраде природног језика могу да пруже увид у лингвистичке и књижевне одлике историјских текстова и које препреке могу утицати на квалитет самог истраживања?
Синтезом одговора на наведена истраживачка питања могу се добити егзактни подаци који ће дефинисати језички континуитет и дисконтинуитет у српском језику током ова два периода, као и факторе који су играли улогу у свим видљивим стилским променама када је у питању новински стил.


Методе рада:
С обзиром на то да ће се овај истраживачки рад фокусирати на компаративну анализу два различита дигитализована корпуса, пре самог почетка неопходно је извршити проверу типичних ОЦР грешака, као и транслитерацију изабраних одломака из корпуса, односно пребацивање из ћирилице у латиницу. Након тог процеса, текст ће моћи да пређе у следећи стадијум анализе уз помоћ ОПЈ алата. Текстуалне јединице, у виду одломака из књижевних часописа Дело и Наша књижевност, биће засебни документи са сопственим метаподацима, што ће омогућити правилну поделу главног корпуса на два подкорпуса и њихову упоредну анализу касније. Наредни корак подразумева обраду текстова из лингвистичке перспективе – уз помоћ токенизације, лематизације и методе обележавања врста речи (part-of-speech (POS) tagging). Док се токенизација бави сегментизацијом текста на основне јединице (токене), лематизација ће се фокусирати на свођење речи на њихов канонски облик, лему. То је процес који омогућава да се реч у различитим падежима и лицима посматра као јединствена лексичка јединица. Ове две методе су од великог значаја за увид у лексичку разноврсност и учестале термине. Даље, POS tagging подразумева граматички засновану методу за издвајање врста речи из корпуса. На овај начин могу се успешно испитивати дистрибуција и фреквенција глагола, именица, придева, заменица у корпусу, као и предлога и прилога. Управо ова метода обраде природног језика ће бити круцијална за анализу стилометријских карактеристика и преглед доминантних одлика у новинским стиловима у предратном и послератном периоду. Следећи корак представља пребацивање података у алат TXM (Textometry). TXM је софтверски алат задужен за анализу текстуалних корпуса, напредно статистичко испитивање и визуализацију резултата. Примена текстометрије је поуздана научна метода за писање мастер рада зато што у процесу анализирања историјске штампе омогућава прецизно издвајање језичких и дискурзивних образаца.


Структура  (по поглављима):

1. Увод
1.1.  Предмет истраживања 
1.2.  Циљеви рада
1.3.  Теоријски оквир и историјски контекст
2. Методологија
2.1.  Формирање корпуса 
2.2.  Опис корпуса
2.3.  Препреке приликом методе ОЦР
2.4.  Платформа TXM и њена улога у обради корпуса
3. Резултати текстометријске и лингвистичке анализе
3.1. Квантитативна анализа
3.2. Квалитативна анализа   
4. Дискусија      
5. Закључак
5.1. Научни допринос и даљи кораци
6. Литература

Оквирна литература:
1. Askarov, M., Gafforov, A., Darmonova, A., Dadakhonova, M., Ismailov, T., & Qushnazarova, U. (2025). Preserving historical documents using OCR and natural language processing (NLP). In 2025 International Conference on Computational Innovations and Engineering Sustainability (ICCIES) (pp. 1–6). IEEE. https://doi.org/10.1109/ICCIES63851.2025.11032769
1. Campbell, L. (1998). Historical linguistics: An introduction. Cambridge, MA: MIT Press.
1. Casas-Huamanta, E. R., Pinedo, L., Barbachán-Ruales, E. A., Cardenas-García, A., Rossel-Bernedo, L. A., & Seijas-Díaz, J. G. (2024). Optical character recognition system with natural language processing for data recovery on scanned old academic card reports. Acta Scientiarum. Technology, 47(1), e69814. https://doi.org/10.4025/actascitechnol.v47i1.69814
1. Craig, H., & Whipp, R. (2010). Old spellings, new methods: Automated procedures for indeterminate linguistic data. Literary and Linguistic Computing, 25(1), 37–52. https://doi.org/10.1093/llc/fqp033
1. Dipper, S. (2010). POS-tagging of historical language data: First experiments. In Proceedings of the 9th Conference on Natural Language Processing (KONVENS) (pp. 117–121).
1. Eckhoff, H. M., Luraghi, S., & Passarotti, M. (2020). Diachronic treebanks for historical linguistics. In Benjamins current topics. https://doi.org/10.1075/bct.113
1. Eska, J. F. (1998). Language history, language change, and language relationship: An introduction to historical and comparative linguistics. By Hans Henrich Hock and Brian D. Joseph. Berlin: Mouton de Gruyter, 1996. Pp. xv, 602. Language, 74(3), 642–644. https://doi.org/10.2307/417807
1. Heiden, S. (2010). The TXM platform: Building open-source textual analysis software compatible with the TEI encoding scheme. In Proceedings of the 24th Pacific Asia Conference on Language, Information and Computation (pp. 389–398).
1. Jaćimović, J. (2019). Textometric methods and the TXM platform for corpus analysis and visual presentation. Infotheca-Journal for Digital Humanities, 19(1), 30–54. https://doi.org/10.18485/infotheca.2019.19.1.2
1. Pawłowski, A., & Walkowiak, T. (2024). NLP for digital humanities: Processing chronological text corpora. In Proceedings of the 4th International Conference on Natural Language Processing for Digital Humanities (pp. 105–112). Association for Computational Linguistics.
1. Pincemin, B., Heiden, S., & Guillot-Barbance, C. (2020). TXM: A software for textometry. HAL Open Science.
1. Piotrowski, M. (2012). Natural language processing for historical texts. Morgan & Claypool Publishers. https://doi.org/10.1007/978-3-031-02146-6
1. Stanković, R., Krstev, C., & Vitas, D. (2024). SrpELTeC: A Serbian literary corpus for distant reading. Primerjalna književnost. https://doi.org/10.3986/pkn.v47.i2.03 
1. Stanković, R., Šandrih, B., Krstev, C., Utvić, M., & Škorić, M. (2020). Machine learning and deep neural network-based lemmatization and morphosyntactic tagging for Serbian. In Proceedings of the 12th Language Resources and Evaluation Conference (pp. 3954–3962). https://aclanthology.org/2020.lrec-1.487
1. Stanković, R., Škorić, M., & Šandrih Todorović, B. (2022). Parallel bidirectionally pretrained taggers as feature generators. Applied Sciences, 12(10), 5028. https://doi.org/10.3390/app12105028
1. Suissa, O., Elmalech, A., & Zhitomirsky-Geffet, M. (2021). Text analysis using deep neural networks in digital humanities and information science. Journal of the Association for Information Science and Technology, 73(2), 268–287. https://doi.org/10.1002/asi.24544
1. Underwood, T. (2019). Distant horizons: Digital evidence and literary change. University of Chicago Press.
Напомена: Списак литературе ће бити додатно допуњен приликом израде рада.






Радна биографија:
Нина Шкоро је рођена 12. априла 1998. године у Београду. У септембру 2021. године дипломирала је на катедри за холандски језик, књижевност и културу на Филолошком факултету у Београду. У току студија учествовала је као стипендисткиња на више језичких и преводилачких курсева. У неке од њих спадају и Летња школа холандског језика коју је организовала Холандска језичка унија, преводилачка радионица Превод и адаптација, организована од стране Универзитета у Бечу, као и курс са коришћење платформе за рачунарски потпомогнуто превођење SDL Trados. Објавила је неколико самосталних и групних књижевних превода са холандског на српски језик у књижевним часописима Tijdschrift 21 и Еразмо. Поред књижевног превођења, активно се бавила држањем групних и индивидуалних часова холандског језика од 2020. године. Након завршетка основних студија радила је у компанији NCR као Сарадник при инсталацијама у Холандији и Белгији, а потом и у одсеку за финансије у компанији CIBT, на позицији Кредитни контролор са холандским језиком. Тренутно је запослена у сектору за операције са подацима (Data operations) у америчкој компанији NielsenIQ.

Својим потписом гарантујем да ћу се у току студија, а нарочито у току израде мастер рада, у потпуности уздржати од плагирања, односно копирања туђих идеја и њиховог презентовање као сопствених, без одговарајућег признавања ауторства. 
Разумем да копирање туђих идеја може бити извршено из књига и часописа и података који могу бити представљени у табелама, дијаграмима, дизајну, плановима, фотографијама, филму, музици, формулама, веб сајтовима, компјутерским програмима и на други начин. Јасно ми је да плагијат такође укључује и представљање, употребу и дистрибуирање рада предавача или других студената као сопствених. 
Свесна сам да намерним присвајањем идеја других и приказивањем као сопствених чиним повреде Закона о ауторском и сродним правима, као и других закона и одговарајућих аката Универзитета у Београду.

Потпис студента     ______________________________
                  


